b'\n_START_ARTICLE_\nPaimion Kino\n_START_PARAGRAPH_\nPaimion Kino oli Varsinais-Suomen Paimiossa vuosina 1955\xe2\x80\x932017 toiminut elokuvateatteri, loppuaikoina nimill\xc3\xa4 Vistan Kino ja Kino-LSS._NEWLINE_Paimion Kino oli ulkoa ja sisustukseltaan likimain alkuper\xc3\xa4isess\xc3\xa4 asussaan, eik\xc3\xa4 sit\xc3\xa4 ollut tarkoituksella haluttukaan muuttaa. Teatteri oli varustettu muun muassa Dolby-Stereo-\xc3\xa4\xc3\xa4nentoistolla, ja siell\xc3\xa4 oli yksi valkokangas. Teatterissa ei myyty numeroituja paikkalippuja.\n_START_SECTION_\nHistoriaa\n_START_PARAGRAPH_\nVuonna 1953 Paimion Urheilijat ry ehdotti uuden elokuvateatterin rakentamista, koska Paimion senhetkinen, kivimakasiinissa oleva teatteri oli jo k\xc3\xa4yt\xc3\xb6ss\xc3\xa4 nuhjaantunut ja liian pieni. Paimion Urheilijat sai avukseen Paimion maataloustuottajat ry:n, jolloin uuden teatterin rakentaminen aloitettiin kes\xc3\xa4ll\xc3\xa4 1954. Teatterin piirustukset laati arkkitehti Olavi Kantele, Paimion silloisen rovastin poika. Rakennukseen suunniteltiin elokuvateatterin lis\xc3\xa4ksi molempien yhdistysten kokous- ja kerhotilat, maatalousneuvojan asunto ja urheilijoiden saunatilat._NEWLINE_Uuden elokuvateatterin rakentamisen hoiti nelj\xc3\xa4n paimiolaisen kirvesmiehen ryhm\xc3\xa4. S\xc3\xa4hk\xc3\xb6ty\xc3\xb6t suoritti Iivari L\xc3\xa4hteenm\xc3\xa4en s\xc3\xa4hk\xc3\xb6liike (S\xc3\xa4hk\xc3\xb6l\xc3\xa4hteenm\xc3\xa4ki), putkity\xc3\xb6t V\xc3\xa4h\xc3\xa4sillan paja, ja ovet ja ikkunat tilattiin Akseli Nurmen puuty\xc3\xb6liikkeest\xc3\xa4. Elokuvatekniset asennukset suoritti helsinkil\xc3\xa4inen insin\xc3\xb6\xc3\xb6ritoimisto G. W. Berg. My\xc3\xb6s istuimet tilattiin Helsingist\xc3\xa4, Heteka Oy:lt\xc3\xa4._NEWLINE_Uusi Kino avattiin helmikuun viimeisen\xc3\xa4 sunnuntaina 1955, jolloin ensimm\xc3\xa4inen esitetty elokuva oli Martti Luther (1953). Tilaa oli 310 katsojalle. Uudessa Kinossa oli alusta alkaen kaksi esityskonetta._NEWLINE_Kinon ensimm\xc3\xa4inen hoitaja oli maatalousneuvoja Erkki Peltonen, joka muutti rakennukseen asumaan. H\xc3\xa4n hoiti teht\xc3\xa4v\xc3\xa4\xc3\xa4 viisi vuotta. Mets\xc3\xa4ty\xc3\xb6njohtaja V\xc3\xa4in\xc3\xb6 M\xc3\xa4kil\xc3\xa4 jatkoi hoitamista vuoteen 1988 asti. M\xc3\xa4kil\xc3\xa4n lopetettua hoitajana h\xc3\xa4nen lapsenlapsensa Jari M\xc3\xa4kil\xc3\xa4 otti teatterin vastuulleen ja toimi sen hoitajana vuoteen 2013. Jari M\xc3\xa4kil\xc3\xa4n hoitajakaudella ja johdolla teatterin teknist\xc3\xa4 ja muuta tasoa parannettiin useasti, viimeisemp\xc3\xa4n\xc3\xa4 koko esityskaluston digitalisoiminen._NEWLINE_Paimion MTK-yhdistys omistaa rakennuksen edelleen, mutta paimiolainen yritys LSS \xe2\x80\x93 Light & Sound Sillanp\xc3\xa4\xc3\xa4 vuokrasi kiinteist\xc3\xb6n syyskuussa 2016 ja aloitti oman teatteritoimintansa. Paimion Kino muutti nimens\xc3\xa4 Vistan Kinoksi kes\xc3\xa4ll\xc3\xa4 2013, ja syksyll\xc3\xa4 2016 siit\xc3\xa4 tuli Kino-LSS._NEWLINE_Vappuna 2017 MTK-Paimio irtisanoi elokuvateatterin vuokrasopimuksen. Paikallislehden mukaan koko elokuvateatteri vuokrattiin Paimion Kes\xc3\xa4teatterille teatterisaliksi. Paimion ainoana elokuvateatterina jatkaa Jari M\xc3\xa4kil\xc3\xa4n vuonna 2014 perustama Bio Stara.'